2 Dikgoši 21 | Beibele Inthaneteng | Phetolelo ya Lefase le Lefsa
2 Dikgoši 21:1-26
21 Manase+ o be a na le nywaga e lesomepedi ge a thoma go buša, gomme o bušitše Jerusalema ka nywaga e masomehlano-hlano. Leina la mmagwe e be e le Hefsiba.
2 O ile a dira tše mpe mahlong a Jehofa,+ a dira go ya ka dilo tše di šišimišago tša ditšhaba+ tšeo Jehofa a ilego a di raka pele ga bana ba Isiraele.
3 Ka gona o ile a tsošološa mafelo a phagamego ao Hesekia tatagwe a bego a a sentše,+ a direla Baali dialetare a ba a dira le kota e kgethwa, feela bjalo ka ge Ahaba+ kgoši ya Isiraele a ile a dira; a khunamela+ makoko ka moka a magodimong+ le go a hlankela.+
4 A aga dialetare ntlong ya Jehofa,+ yeo ka yona Jehofa a bego a itše: “Ke tla bea leina la ka Jerusalema.”+
5 A agela makoko ka moka a magodimong+ dialetare ka malapeng a mabedi a ntlo ya Jehofa.+
6 A fetiša morwa wa gagwe mollong,+ a diriša maleatlana,+ a diriša dipheko,+ a dirišana le meoya e mebe le didupe.+ O ile a dira dilo tše mpe ka tekanyo e kgolo mahlong a Jehofa gore a mo kgopiše.
7 Le gona o ile a tšea seswantšho se se betlilwego+ sa kota e kgethwa seo a se dirilego a se bea ka ntlong+ yeo Jehofa a bego a boditše Dafida le Solomone morwa wa gagwe a re: “Ka mo ntlong ye le Jerusalema, e lego yeo ke e kgethilego melokong ka moka ya Isiraele, ke tla bea leina la ka go iša mehleng ya neng le neng.+
8 Nka se sa dira gore dinao tša Baisiraele di tloge nageng yeo ke e neilego borakgolokhukhu+ ba bona di yo ralala, ge feela ba ka šetša gore ba latele tšohle tšeo ke ba laetšego+ tšona, gotee le go latela molao ka moka woo Moshe mohlanka wa ka a ba laetšego wona.”
9 Eupša ga se ba ka ba theetša,+ gomme Manase a ba fora gore ba dire tše mpe+ go feta ditšhaba+ tšeo Jehofa a ilego a di fediša pele ga bana ba Isiraele.
10 Jehofa a bolela ka bahlanka ba gagwe ba baporofeta+ a re:
11 “Ka ge Manase+ kgoši ya Juda a dirile dilo tše tše di šišimišago,+ o dirile bokgopo bja go feta bokgopo ka moka bjoo Baamore+ ba pele ga mehla ya gagwe ba bo dirilego, e bile o dirile gore le Juda e dire sebe+ ka medingwana ya gagwe e šišimišago.*
12 Ke ka baka leo Jehofa Modimo wa Isiraele a itšego: ‘Šefa ke tlišetša Jerusalema+ le Juda bošula bjoo e tla rego ge motho le ge e le ofe a ekwa ka bjona, ditsebe tša gagwe ka bobedi di tlago go hlohlona.+
13 Ke tla otlollela Jerusalema lenti la go ela+ leo le dirišetšwago Samaria+ gomme ka diriša kelo yeo e dirišetšwago ba ntlo ya Ahaba;+ ke tla phumola+ Jerusalema ya hlweka go etša ge motho a phumola moruswi wo o se nago mekgoko gore o hlweke, a o phumola ke moka a o ribega.+
14 Ke tla lahla mašaledi+ a bohwa+ bja ka ke be ke a gafele diatleng tša manaba a ona, gomme a tla hulwa le go thopša ke manaba+ a ona ka moka,
15 ka gobane a dirile tše mpe mahlong a ka e bile a be a duletše go nkgopiša go tloga letšatšing leo borakgolokhukhu ba ona ba tšwilego Egipita go ba go fihla lehono le.’”+
16 Le gona Manase o ile a tšholla ka tekanyo e kgolo kudu madi ao a se nago molato,+ go fihlela a a tladitše Jerusalema ka moka, go sa balwe sebe sa gagwe seo ka sona a dirilego gore Juda e dire sebe ka go dira tše mpe mahlong a Jehofa.+
17 Ge e le ditaba ka moka tša Manase, tšohle tšeo a di dirilego le sebe sa gagwe seo a se dirilego, na ga di a ngwalwa ka pukung+ ya ditaba tša mehleng ya dikgoši tša Juda?
18 Mafelelong Manase a robala le borakgolokhukhu+ ba gagwe gomme a bolokelwa serapeng sa ntlong ya gagwe, e lego serapeng sa Utsa;+ gomme Amone morwa wa gagwe a buša legatong la gagwe.
19 Amone+ o be a na le nywaga e masomepedi-pedi ge a thoma go buša, gomme o bušitše Jerusalema ka nywaga e mebedi.+ Leina la mmagwe e be e le Meshulemethe morwedi wa Harusi yo a tšwago Jotoba.
20 A dira tše mpe mahlong a Jehofa go etša kamoo Manase tatagwe a dirilego ka gona.+
21 A sepela ditseleng ka moka tšeo tatagwe a sepetšego+ ka tšona, a ba a hlankela medingwana e šišimišago+ yeo tatagwe a e hlanketšego le go e khunamela.
22 Ka gona o ile a tlogela Jehofa+ Modimo wa borakgolokhukhu ba gagwe gomme a se ke a sepela tseleng ya Jehofa.+
23 Mafelelong bahlanka ba yena Amone ba ile ba mo logela maanomabe gomme ba bolaela yena kgoši+ ntlong ya gagwe.
24 Eupša setšhaba sa mo nageng sa bolaya bohle bao ba logetšego Kgoši Amone maanomabe.+ Ke moka sona sa bea Josia+ morwa wa gagwe gore e be kgoši legatong la gagwe.
25 Ge e le ditaba ka moka tša Amone, e lego tšeo a di dirilego, na ga di a ngwalwa ka pukung+ ya ditaba tša mehleng ya dikgoši tša Juda?
26 Ka gona ba ile ba mmoloka lebitleng la gagwe serapeng sa Utsa;+ Josia+ morwa wa gagwe a buša legatong la gagwe.
2 Dikgoši 21